Es get nu in die erne (Mit aufgelösten Abbreviaturen)
Es get nu in die erne·
vil schoner dirne fin·
swer froͤide habe gerne·
der ker mit in dahin·
darzů get manig eile·
dar mit ir tochterlin·
das kumt v́ ǒch zeheile·
went ir geslǒfig sin·
hete ich ein lieb das gienge dar·
ich neme sin in der schúre war·
da wurde ich lichte sorgen bar·

Es ist dien wol geteilet·
der frowen gênt dahin·
des sich ir herze geilet·
es wirt licht ir giwin·
wol vf ir stolzen knechte·
dien stet vf minne ir sin·
v́ch kumt dú erne rechte·
wan tůt v́ch zemen in·
da sagent spel ir ivngen man·
dú man wol ane lernen kan·
statte machet lichte dams v́ da gan·

Swer sich kan zůgemachen·
swies si von erst in leit·
es wirt darnach ir lachen·
so spel giseit·
als man vf stro sol sagen·
da dirnen sint gemeit·
ob si das wen vertragen·
das toͤdet sende arbeit·
da ist dú kurzewile gůt·
mit speln sam enentz baches tůt·
wol vf in die ern dú hoͤhet můt·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse